送慧悟大師還闕下
作者：釋道潜
朝代：宋

paragraphs: 道人本丘壑，浪爲京華居。
一往二十年，歲月驚須臾。
禪餘挾妙術，出入卿大夫。
飛揚動天子，聲問傾九衢。
紛彼戶外屨，泛如水中鳬。
高懷倦酬應，逸賞思江湖。
春風卷衣祴，千里隨舳艫。
中泠湧樓觀，圓嶠連方壺。
杖策步鰲頭，直上窮崎嶇。
超然萬象外，所得良有餘。
興盡乘白雲，飄飄還帝都。